Ła Hyundai ła ze na multinasionałe sudcoreana fondada inte'l 1947. In Europa ła ze conosùa esensialmente par ła produsion de automobiłi. Ła Hyundai ła ze na multinasionałe de ła Corea del Sud, fondada da Chung Ju-yung. Ła prima sosietà "Hyundai" ła ze stà fondà inte'l 1947 cofà dita de costrusion ediłi. Ancùo ła ze ativa inte łe costrusion navałi, feroviarie, automobiłisteghe, inte l'ełetrònega, inte ła finansa, inte ła łozìstega, inte i trasporti e inte ła granda destribusion. El grupo Hyundai el ga subìo na masisa restruturasion, drioman ła crize finansiaria de l'est aziàtego de'l 1997 e ła morte de'l fondador inte'l 2001. Ła Hyundai Motor Company ła ze ła sosietà pì conosùa de'l grupo, e ła ze, se considerà un grupo ùnego co Kia Motors, el cuarto produtore mondiałe de automobiłi . El costruise autoveture utiłitarie, berline, coupé e fuoristrada. Hyundai Motor Company ła gaveva za intaresi inte'l grupo de chel tenpo rivałe Kia Motors a partir da'l 1986; po' ła ga acuizìo inte'l 1998, a sèito de ła crize de łe Tigri Aziàteghe, na cuota de mazoransa rełativa de'l grupo Kia, ndà in bancarota l'ano presedente. Na ex azienda de'l grupo, ła Hynix, ła ze ai primi posti a'l mondo inte'l setor dei semicondutori. Co ła marca Hyundai ze produzesti anca tełevizori, computer e łetori DVD.